La Música, Protagonista a Alcàsser Durant el Mes de Febrer
dc., 01/02/2023 - 19:28

L'Ajuntament d'Alcàsser ha presentat la programació cultural per al mes de febrer, amb el suport de la Generalitat Valenciana, l'Institut Valencià de Cultura, la Diputació de València i l'Acadèmia Valenciana de la Llengua. Cinema, música, monòlegs o exposicions seran els protagonistes durant el mes de febrer.

La programació cultural arrancarà el diumenge, 5 de febrer, amb la projecció de la pel·lícula infantil CANTA 2 (18.00 h). A més, els dies 9, 10 i 11 de febrer, Alcàsser es converteix en subseu del Festival Internacional 'Dona i Cinema', projectant una selecció dels llargmetratges i curtmetratges del palmarés. Aquesta cita amb la cultura serà a les 18.00 h el dia 9, amb la participació de Giovanna Ribes i Deborah Micheletti, directores del festival; el dia 10, a les 11.00 h, amb un debat posterior amb la directora i guionista Mar Navarro; i a les 19.00 h el dia 11 amb la projecció del llargmetratge guanyador, acompanyat d'una selecció de curts.

Així mateix, el 10 de febrer, a les 20.30 hores, l'humor vindrà de la mà del monologuista Miki Dkai, que ha participat en programes com 'Las Noches del Club de la Comedia' o 'Comedy Central', organitzat per la Filà Cristiana Els Guardians de la Torre.

La música arribarà el diumenge, 12 de febrer, a les 19.00 hores, amb un concert de l'Orquestra de Cambra de la Societat Filharmònica de València; mentre que el dissabte, 18 de febrer, a les 19.00 h, serà el torn del concert de Solistes de la Deutsche Oper Berlin. Finalment, el 26 de febrer, a les 19.00 h, s'ha programat un concert líric de la companyia Tiempos de Zarzuela, en el qual es retrà homenatge al Mestre Serrano.

Finalment, el dimecres, 22 de febrer, arribarà el Certamen Escolar de Lectura, amb la participació de l'IES Alcàsser i el CEIP 9 d'Octubre (18.00 h); i el dijous, 23 de febrer, a les 19.00 h, s'inaugurarà l'exposició col·lectiva de pintura CREARTE22, una exposició de pintores i pintors locals que estarà acompanyada d'activitats paral·leles dirigides tant a centres educatius, com al públic en general.

Tota la programació es desenvoluparà al Centre Cultural d'Alcàsser.

Tant l'alcaldessa de la localitat, Eva Zamora, com la regidora de Cultura, Cristina Lucendo, han animat a la ciutadania a «participar d'una programació molt potent, amb esdeveniments pensats per a tots els públics, i que comptarà amb presència internacional».